শুরুতেই একটি ছোট্ট তথ্য দিয়ে দেওয়া যাক। প্রতি বছর যত জন আইএএস পরীক্ষায় বসেন, তাঁদের মাত্র .০০৪ শতাংশ শেষ পর্যন্ত নিয়োগপত্র হাতে পান। কিন্তু উত্তর প্রদেশের জৌনপুর জেলার মাধোপট্টির ৭৫টি পরিবারের ৪৭জন আইএএস অফিসার। নিঃসন্দেহে এটি রেকর্ড।
এখানেই শেষ নয়। একই পরিবারের চার ভাইয়ের সকলে আইএএস, সে রেকর্ডও রয়েছে এই গ্রামে। বিনয়কুমার সিংহ, ছত্রপাল সিংহ, অজয়কুমার সিংহ এবং শশীকান্ত সিংহের এই রেকর্ড রয়েছে। এঁদের মধ্য়ে বিনয় আইএএস হয়েছিলেন ১৯৫৫ সালে। ফলে বোঝাই যাচ্ছে, এই গ্রামের আইএএস-ঐতিহ্য বেশ পুরনো।
তবে তিনি এই গ্রামের প্রথম আইএএস নন। প্রথম আইএএস হয়েছিলেন মুস্তাফা  হোসেন। ব্রিটিশ আমলে তিনি যোগ দিয়েছিলেন ইন্ডিয়ান সিভিল সার্ভিসে। এর পরে ১৯৫২ সালে আইএএস হন গ্রামের ইন্দু প্রকাশ।
ভারতের আর পাঁচটা প্রান্তিক গ্রামের মতো মাধোপট্টির অবস্থাও কহতব্য নয়। আইএএস ট্রেনিং সেন্টার তো দূরের কথা, পাকা রাস্তা নেই। বিদ্যুৎ আছে নামেই। এই অবস্থাতেও ক্রমাগত আইএএস অফিসাররা আসছেন এই গ্রাম থেকে। কোনও কিছুই আসলে অসম্ভব নয়...